สรุปภาวะตลาดต่างประเทศ ประจำวันที่ 9 ก.ค. 2562
สรุปภาวะตลาดต่างประเทศ ประจำวันที่ 9 ก.ค. 2562
สรุปภาวะตลาดต่างประเทศ ประจำวันที่ 9 ก.ค. 2562
10 ก.ค. 2562

ดัชนีดาวโจนส์ตลาดหุ้นนิวยอร์กปิดลบเมื่อคืนนี้ (9 ก.ค.) เนื่องจากนักลงทุนชะลอการซื้อขายก่อนที่นายเจอโรม พาวเวล ประธานธนาคารกลางสหรัฐ (เฟด) จะกล่าวแถลงการณ์รอบครึ่งปีว่าด้วยนโยบายการเงินและภาวะเศรษฐกิจสหรัฐต่อสภาคองเกรสในวันนี้และวันพรุ่งนี้ อย่างไรก็ดี ดัชนี S&amp;P500 และ Nasdaq ดีดตัวขึ้นปิดในแดนบวก โดยได้แรงหนุนจากการพุ่งขึ้นของหุ้นกลุ่มเทคโนโลยี ซึ่งรวมถึงหุ้นแอปเปิลและเน็ตฟลิกซ์
ดัชนีเฉลี่ยอุตสาหกรรมดาวโจนส์ปิดที่ 26,783.49 จุด ลดลง 22.65 จุด หรือ -0.08% ขณะที่ดัชนี S&amp;P500 ปิดที่ 2,979.63 จุด เพิ่มขึ้น 3.68 จุด หรือ +0.12% และดัชนี Nasdaq ปิดที่ 8,141.73 จุด เพิ่มขึ้น 43.35 จุด หรือ +0.54%
 
ตลาดหุ้นยุโรปปิดลดลงเมื่อคืนนี้ (9 ก.ค.)  นำโดยหุ้นกลุ่มเคมีภัณฑ์ กลุ่มเหมืองแร่ และ กลุ่มผู้ผลิตรถยนต์ ขณะที่การประกาศเตือนเกี่ยวกับผลกำไรของบริษัท BASF ซึ่งเป็นบริษัทผลิตเคมีภัณฑ์ยักษ์ใหญ่ของเยอรมนี ส่งผลกดดันตลาด
ดัชนี Stoxx Europe 600 ลดลง 0.51% ปิดที่ 387.92 จุด
ดัชนี CAC-40 ตลาดหุ้นฝรั่งเศสปิดที่ 5,572.10 จุด ลดลง 17.09 จุด หรือ -0.31%ขณะที่ ดัชนี DAX ตลาดหุ้นเยอรมันปิดที่ 12,436.55 จุด ลดลง 106.96 จุด หรือ -0.85%  และ ดัชนี FTSE 100 ตลาดหุ้นลอนดอนปิดที่ 7,536.47 จุด ลดลง 12.80 จุด หรือ -0.17%
 
ตลาดหุ้นลอนดอนปิดลดลงเมื่อคืนนี้ (9 ก.ค.) โดยถูกกดดันจากแนวโน้มเศรษฐกิจที่ซบเซา และความไม่แน่นอนเกี่ยวกับการถอนตัวของอังกฤษออกจากสหภาพยุโรป (Brexit) ขณะที่การเตือนเกี่ยวกับผลกำไรของบริษัท BASF ซึ่งเป็นบริษัทผลิตเคมีภัณฑ์ยักษ์ใหญ่ของเยอรมนี ส่งผลกระทบต่อหุ้นกลุ่มอุตสาหกรรมหลายตัว
ดัชนี FTSE 100 ตลาดหุ้นลอนดอนปิดที่ 7,536.47 จุด ลดลง 12.80 จุด หรือ -0.17%
 
สัญญาน้ำมันดิบเวสต์เท็กซัส (WTI) ตลาดนิวยอร์กปิดบวกเมื่อคืนนี้ (9 ก.ค.) ทำสถิติปิดในแดนบวกติดต่อกันเป็นวันที่ 4 โดยได้ปัจจัยหนุนจากการปรับลดกำลังการผลิตของกลุ่มประเทศผู้ส่งออกน้ำมัน (โอเปก) และความตึงเครียดในตะวันออกกลาง อย่างไรก็ตาม สัญญาน้ำมันดิบปรับตัวขึ้นในกรอบจำกัด ท่ามกลางภาวะการซื้อขายที่ผันผวน เนื่องจากนักลงทุนยังคงวิตกกังวลว่าการชะลอตัวของเศรษฐกิจโลกอาจส่งผลกระทบต่อความต้องการใช้น้ำมัน
สัญญาน้ำมันดิบ WTI ส่งมอบเดือนส.ค. เพิ่มขึ้น 17 เซนต์ หรือ 0.3% ปิดที่ 57.83 ดอลลาร์/บาร์เรล
สัญญาน้ำมันดิบเบรนท์ส่งมอบเดือนก.ย. ขยับขึ้นเพียง 5 เซนต์ หรือน้อยกว่า 0.1% ปิดที่ 64.16 ดอลลาร์/บาร์เรล
 
สัญญาทองคำตลาดนิวยอร์กปิดขยับขึ้นเล็กน้อยเมื่อคืนนี้ (9 ก.ค.) ขณะที่นักลงทุนรอดูถ้อยแถลงของนายเจอโรม พาวเวล ประธานธนาคารกลางสหรัฐ (เฟด) เพื่อหาสัญญาณบ่งชี้ถึงแนวโน้มอัตราดอกเบี้ยในปีนี้
สัญญาทองคำตลาด COMEX (Commodity Exchange) ส่งมอบเดือนส.ค. ขยับขึ้น 50 เซนต์ หรือ 0.04% ปิดที่ 1,400.50 ดอลลาร์/ออนซ์
สัญญาโลหะเงินส่งมอบเดือนก.ย. เพิ่มขึ้น 9.75 เซนต์ หรือ 0.64% ปิดที่ 15.147 ดอลลาร์/ออนซ์
สัญญาพลาตินัมส่งมอบเดือนต.ค. ลดลง 5.30 ดอลลาร์ หรือ 0.65% ปิดที่ 815.10 ดอลลาร์/ออนซ์
สัญญาพัลลาเดียมส่งมอบเดือนก.ย. ร่วงลง 18.30 ดอลลาร์ หรือ 1.2% ปิดที่ 1,539.90 ดอลลาร์/ออนซ์
 
ดอลลาร์สหรัฐแข็งค่าเล็กน้อยเมื่อเทียบกับสกุลเงินหลักๆ ในการซื้อขายที่ตลาดปริววรรตเงินตรานิวยอร์กเมื่อคืนนี้ (9 ก.ค.) ขณะที่นักลงทุนจับตานายเจอโรม พาวเวล ประธานธนาคารกลางสหรัฐ (เฟด) ซึ่งมีกำหนดกล่าวแถลงการณ์รอบครึ่งปีว่าด้วยนโยบายการเงินและภาวะเศรษฐกิจสหรัฐต่อสภาคองเกรสในสัปดาห์นี้ รวมทั้งรายงานการประชุมเฟดประจำเดือนมิ.ย.ซึ่งมีกำหนดเปิดเผยในวันพุธตามเวลาสหรัฐ
ดอลลาร์สหรัฐแข็งค่าเมื่อเทียบกับเงินเยน ที่ระดับ 108.87 เยน จากระดับ 108.72 เยน และแข็งค่าเมื่อเทียบกับดอลลาร์แคนาดาที่ระดับ 1.3126 ดอลลาร์แคนาดา จากระดับ 1.3096 ดอลลาร์แคนาดา แต่ดอลลาร์สหรัฐอ่อนค่าลงเล็กน้อยเมื่อเทียบกับฟรังก์สวิส ที่ระดับ 0.9935 ฟรังก์ จากระดับ 0.9939 ฟรังก์
ยูโรอ่อนค่าลงเมื่อเทียบกับดอลลาร์สหรัฐ ที่ระดับ 1.1207 ดอลลาร์ จากระดับ 1.1211 ดอลลาร์ ขณะที่เงินปอนด์อ่อนค่าลงแตะที่ระดับ 1.2466 ดอลลาร์ จากระดับ 1.2512 ดอลลาร์ ส่วนดอลลาร์ออสเตรเลียอ่อนค่าลงสู่ระดับ 0.6927 ดอลลาร์สหรัฐ จากระดับ 0.6971 ดอลลาร์สหรัฐ
 